
I daļa

Ir Jāņu nakts. Par skatuvi veļas miglas vāli. Iegaudojas vējš. Ik pa brīdim caur miglu parādās kādas raganas seja. 
Teicēja balss: Kad naktī izej ārā uz un sejā griež vējš, tad zini, ka šurp šaujas raganas no tālajiem Zilūžu un Vilkates mežiem. Lielākie trači notiek Vecgada, Vasarsvētku un Jāņu naktī. Tad labāk tur tuvumā nerādīties. Un tā viņas tur ņemas un ballējas līdz pat pirmajiem gaiļiem. Tad katra uzsēžas uz savas slotas un žvikt! Uz māju. Jāņu nakts ir tā trakākā. 
Beidzot visas sapulcējas kopā un uzsāk raganu deju. Dejai beidzoties, visas atkrīt pie zemes, izņemot Veco Raganu, kas paliek sēžos un celma. Viņai blakus lieli skaitīkļi.
Vecā ragana: Tā, manas māsiņas. Labi palīksmojāmies. Bet vēl visa nakts priekšā, daudz ko varēsim izdarīt. Bet nu sāksim ar galveno. Atskaiti. Labās raganas pa labi, sliktās pa kreisi. Kuras sāks?

Raganas pārgrupējas.

1.ragana (no labas puses): Es sākšu. Kāds īpatns cilvēks no tālām zemēm bija atvedis indīgu zirnekli. Viņš to turēja būrī, bet zirneklis izbēga. Ja viņš kādam iekostu, tad cilvēks nomirtu, jo pretindi šeit nepazīst. Es  ar  slotu aizsviedu zirnekli pāri jūrām aizsviedu atpakaļ uz viņa zemi. Lai dzīvo tur džungļos un nebrūk virsū cilvēkiem.
Vecā ragana (pabīdot vienu skaitīkļa kauliņu): Labi. Ieskaitīts.

2.ragana (no kreisās puses): Es kādam rakstniekam uzlaidu slinkumu. Neko vairs negribēja rakstīt, neesot iedvesmas. Un grāmatu laikā nepabeidza, un izdevniecība uz lika sodu. Nez vai nākamo līgumu ar viņu slēgs.
Vecā ragana (pabīdot skaitīkļa kauliņu citā rindā): Pieņemts. Tālāk.

3.ragana (no labās puses):Es palīdzēju kādam jaunajam pārim viņu kāzu dienā. No rīta traki lija, un nekas nerādīja, ka varētu pārstāt. Jaunā sieviņa tik gauži raudāja – viņas mūža skaistākā diena un tik neizdevusies! Tad es ar slotu izgaiņāju mākoņus un atspīdēja saule.

Vecā ragana (pabīdīdama skaitīkļa kauliņu): Skaidrs.

4.ragana (no kreisās puses): Viens saimnieks dikti lielījās, ka viņam izaugot labākie rudzi visā apkārtnē. Tad nu es viņa laukam uzlaidu krusu un tagad viss lauks veldrē. Feini, vai ne?

Vecā ragana: Jā, ir labi. (pabīda skaitīkļa kauliņu)

5.ragana (no labās puses): Es vienam vecītim palīdzēju izkļūt no meža. Pārāk tālu bija aizmaldījies. Es ar slotu noslaucīju zāli un sūnas, lai izskatītos pēc taciņas. Un tā večukiņš laimīgi tika mājās.

Vecā ragana (pabīdot skaitīkļa kauliņu): Ieskaitīts. Tālāk.

6.ragana: Es vienu studentu izjokoju. Viņš bija sagatavojis kaudzi špikeru ieskaitei, bet es liktu viņam tos aizmirst mājās. Ieiet auditorijā, izmeklējas pa visām malām – kā nav, tā nav. Toreiz viņš to ieskaiti nedabūja.

Vecā ragana (pabīdīdama kauliņu): Nu ko, rezultāts ir neizšķirts. Tātad šonakt krietni jāpastrādā, lai zinātu, kuras līdz nākamajiem Jāņem valdīs pār zemi – labās vai sliktās raganiņas. Pirms dodaties ceļā, uzdejojiet mūsu kaujas deju – tā, lai asinis gan stingst, gan vārās. Es tikmēr drusku atpūtīšos. Kad atkal sanāksiet, pasauciet.(Aiziet)
Raganas ar slotām dejo savu kaujas deju, pēc tam „aizlido” un visām pusēm. Paliek 1. un 3.raganiņa.

1.raganiņa: Kā tad tu nekur nesteidzies?
3.raganiņa: Es savu labo darbiņu jau šovakar izdarīju.

1.raganiņa:  Ja? Kādu tad?

3.raganiņa: Es vienai meitai alus krūzē iepilināju mīlas pilienus. Citādi viens smuks, stalts puisis tvīkst un tvīkst pēc viņas, bet šī nē un nē. Tagad abi, rociņās saķērušies, aizgāja meklēt papardes ziedu.

1.raganiņa: Jā, tas bija labi darīts. Man nekas tāds nenāk prātā.

3.raganiņa: Nu jā, katru dienu jau apkārt neklaiņo ļauni zirnekļi, kurus varētu aizsviest pār jūru.
1.raganiņa: Varbūt čūskas noslēpt? Ka neiekož kādam papardes zieda meklētājam.

3.raganiņa: Nē, tās taču mūsu pašu čūskas, nav no svešām zemēm ievestas. Viņām arī ir Jāņu nakts. Un, ja taisni virsū nekāps, nekodīs.

1.raganiņa: Nu tad es nezinu.

3.ragana: Tev pīrādziņi garšo?

1.raganiņa: Garšo gan.

3.raganiņa: Redzi, vecajiem ļaudīm pansionātā arī garšo, bet par viņiem šovakar aizmirsuši, kaut ar pīrāgiem un sieriem pilnas malu malas. Paņem no katra galda pa kādam un aiznes vecajiem. Ja vairs ne šonakt, tad rīt no rīta kā modīsies – skat, pīrādziņš priekšā! Tā arī viņiem tiks kas no svētkiem.

1.raganiņa: Paldies par labo padomu! Es tad nu lidoju. („Aizlido”)
3.raganiņa (nopakaļus): Lai veicas! (palikusi viena)Ko nu lai es viena sadaru? Varētu pasapņot. (iekārtojas ērtāk) Par mīlestību. Ka manī iemīlas tāds smuks zemes puisis, un es viņam tik ļoti patīku, ka grib mani precēt. Es esmu ar mieru. ..

Viņa ir tik ļoti aiz zālēm, ka nav redzama. „Uzlido” 2.ragana.

2.raganiņa; Tā, tā,tā. Neviena nav. Tad es varu savu mazo blēdību izdarīt. Šonakt nemaz neveicas ar sliktiem darbiem – lai eju kur iedama, visur pīlādžu zari priekšā. Bet mēs to lietu varam labot. Pabīdīsim skaitīklim kauliņus. (pabīda divus savā rindā)Šitā mēs noteikti uzvarēsim. Diez vai citām veiksies tikpat slikti kā man.

3.raganiņa (pieceldamās): Ahā! Noķēru. Tagad zinu, ar kādu mānīšanos pērn tikāt pie uzvaras.

2.raganiņa:  Ko tad es izdarīju? Neko. Tev tikai izlikās.

3.raganiņa: Nu nē, acis man ir skaidras. Tu blēdies.

2.raganiņa; Un kas to saka? Tāda pati ragana kā es. Kurš tev ticēs.

3.raganiņa: Bet es teikšu taisnību.

2.raganiņa: Un kurš tev ticēs? Mani  vārdi pret tavējiem.

3.raganiņa: Tūlīt pabīdi kauliņus atpakaļ.

2.raganiņa: Nebīdīšu vis. Un ko tu man padarīsi?
3.raganiņa: Salauzīšu tavu slotu.

2.raganiņa: Nekā nebija. Tas būs slikts darbs, bet labās raganiņas sliktus darbus nedara.

3.raganiņa: Nu rad es lidošu pie cilvēkiem un paveikšu vēl divreiz vairāk labus darbus.

2.raganiņa: Laimīgu ceļu!

3.raganiņa: Paldies jau nu neteikšu. ( „Aizlido”)

2.raganiņa; Un ko es tikmēr varētu sadarīt? Varbūt salasīt vērmeles un iebērt alus mučelē, lai alus vairs nav dzerams? Tā arī darīšu. (Aiziet)

Samiegojusies uz nāk Vecā ragana: Kas te tik skaļi pļāpā, ka neļauj man pasnaust? (Apgriezusies apkārt) Neviena nav. Man tikai izlikās? Vai vējš papūta? (uzmezdama skatienu skaitīkļiem) Laikam gan vējš. Re, divus kauliņus pabīdījis. Bet es tak skaidri atceros, ka rezultāts bija vienāds. Pieliksim arī labajām raganiņām divus punktus (pabīda kauliņus, aplūko skaitīkļus). Tagad ir labi, tagad ir atkal pareizi. Nu es varu iet vēl brīdi nosnausties. Kad jau salidos, tad modinās. (aiziet)
Izbijusies uzlido 5.raganiņa: Vai dieniņ!  Man liekas, ka man pakaļ dzenas ļaunais gars.

No meža atskan šausminošs ha – ha – ha!

5.raganiņa: Vai dieniņ! Kur lai paslēpjos! Nekur nevienas vietiņas, visur mani var redzēt.
No meža atskan Baidies! Baidies!

5.raganiņa: Es jau baidos, baidos! Vai dieniņ, kur lai es palieku? Noslēpšos aiz skaitīkļiem.

No meža iznāk 4.raganiņa, aplūkojas apkārt.

4.raganiņa: Nu kur tad tu, muļķīt, paliki? Vai tiešām no manis tik traki nobijies?

5.raganina (pabāzdama galvu): Tad tas ļaunais gars biji tu?

4.raganiņa: Skaidrs, ka es. Kurš tad vēl Jāņu naktī pa brikšņiem blandīsies.

5.raganiņa: Kāpēc tu tā dari?

4.raganiņa: Man patīk. Man patīk, ja no manis kāds baidās un mūk. Tagad tik grūti kādu nobaidīt, pat bērni vairs raganām netic.

5.raganiņa: Un tāpēc tu izvēlējies mani?

4. raganiņa; Jā. Tev tāda jūtīga dvēsele. Un tu smuki skrien.

5.raganiņa; Un kauna tev nemaz nav?

4.raganiņa: Par ko man kaunēties? Tāpēc jau es esmu sliktā ragana, lai varētu darīt blēņas.

5.raganiņa: Ja varētu, saplūktu tevi aiz ausīm. Tā nobiedēt!

4.raganiņa: Gribi kauties? Tad nāc uz duelieri ar slotām.

5.raganiža: Dāmas savā starpā nekaujas. 

4.ragana: Un kā vēl kaujas! Pūkas un spalvas iet pa gaisu.

5.raganiņa: Kas, kas?

4.ragaiņa: Nu, rokas un kājas, un mati. Tad nāksi duelēties vai nē?

5.raniņa:Ne. Salauzīsim vēl slotas, ko tad darīsim.

4.raganiņa: Jā, slotu salauzt būtu žēl. Tā man vēl no mātes mātes.

5.raganiņa: Redzi nu.

4.raganiņa:  Bet tu taču gribi mani pārmācīt?

5.raganina: Nu,  drusku tā kā gribu. Un vajadzētu.

4.raganiņa: Tad metīsim akmeņus. Kura tālāk aizmetīs, tā būs uzvarētāja un tai būs taisnība.

5.raganiņa: Nu nē. Zinām mēs šito pasaku. Tu paņemsi rokā putniņu, nevis akmeni, un putniņš, protams, aizlidos tālu tālu. Ar mani šitais joks neizdosies.

4.raganiņa: Nu kur tu mums tik gudra, pasakas salasījusies... Ko tad lai darām?

5.ragani.na: Kā – ko? Šķiramies un ejam darbos. Vai varbūt savu slikto darbu jau izdarīji?

4.raganiņa; Nē. Tevi biedēdama, aizkavējos.

5.raganiņa: Tad kavējies vien tālāk! Mēs uzvarēsim! („Aizlido”)

4.raganiņa (mēdīdama): Mēs, uzvarēsim, mēs uzvarēsim! Ne nu uzvarēsiet, nekā.Bet kādu ļaunu darbu lai izdomā? Galīgi galva nestrādā. 

„Atlido”  1.raganina, bet ieraudzījusi 4.raganiņu, klusi noslēpjas.

Pag, te viens iemīlējies pārītis klīda pa mežu. Varbūt tumsā, neko neredzot, likt viņiem apsēsties skudru pūznī? Un visas drēbes būs pilnas ar skudrām! Jā, tā darīšu. Uz priekšu, kaujā! („Aizlido”).

1.raganiņa (izlīzdama no slēptuves): Labi, ka te atlidoju un visu dzirdēju. Nu tik ātri jāatrod jaunieši un jānovirza viņu ceļš citur. Citādi skudriņas būs pagalam un jauniešiem Jāņu nakts sabojāta. Jāsteidzas, lai paspētu pirmā. („Aizlido”)
 „Atlido”6.ragana. Viņai kaklā pilna taša ar ēdamo.
6.ragana: Fū! Piekusu, tik smagu somu stiepdama. Bet kas par labumiem man te iekšā! Siers, pīrāgi, marinēti gurķīši, pat drusku rasolu paķēru. Nu tik mierīgi jānosēžas un viss jānoēd. (iebāž visu pīrāgu mutē)
„Uzlido” 3.raganiņa un ierauga 6.raganiņu.

3.raganiņa: Ko tad tu te viena pati? Vairāk neviena nav?

6.raganiņa (ar pilnu muti, slēpdama somu): Ne –e. Neviena nav.

3.raganiņa: Kas tev tur mutē, ka nevari parunāt? Un ko tu tur slēp?

6.raganiņa: Es? Neko.

3.raganiņa: Ko nu mānies! Es taču redzu. Kas tev tur ir?

6.raganiņa: Vecs sakārnis, ko nupat atradu. Es no tā taisīšu svečturi.
3.raganiņa: Vai tad tas sakārnis tik  jauki smaržo?

6.raganiņa: Kas smaržo? Es neko nesaožu.

3.raganiņa: Es gan saožu... Tā kā rasols būtu, tā kā pīrādziņi, tā kā siers... (priecīgi sasizdama plaukstas) Tu mums visām atnesi svētku mielastu?!
6.raganiņa (ar abām rokām turēdama somu): Nē, tas nav visām. Tas man vienai.

3.raganiņa: Bet tas nav glīti – vienai pašai ēst un citus nepacienāt.

6.raganiņa: Lai nav glīti. Es esmu sliktā ragana un man nav jādara labi darbi.

3.raganiņa: Bet ja tu visu, kas tai somā, viena pati apēdīsi, nevarēsi palidot.

6.raganiņa: Nekas. Aiziešu kājām. Nav jau diez cik tālu.

3.raganiņa: Bet Vecā ragana dusmosies.

6.ragana: Vai nu viņa pamanīs. Viņai jau acis vājas.

3.raganiņa: Tu gan esi skopa.

6.raganiņa:Jā, esmu.Un ar to lepojos. Man nav jābūt devīgai.

3.raganiņa: Nu tad sēdi ar viena pati ar saviem labumiem. Lidošu tālāk, varbūt vēl kādu labu darbu paspēšu izdarīt.
6.raganiņa: Lido, lido! Man tepat ir ļoti labi. (3.raganiņa”aizlido”). Beidzot būs miers un varēšu kārtīgi paēsties. (viņa bāž mutē visu pēc  kārta, papīri vien čaukst)
„Atlido” 4.raganiņa: Vai manas acis pareizi rāda? Tu te sēdi viena pati un tik stum iekšā. Vai labi garšo?
6.raganina (ar pilnu muti): Paldies, labi. Nesūdzos.

4.raganiņa: Vai  mani arī pacienāsi?

6.raganiņa: Ne –e.

4.raganiņa:Kāpēc tad nē? Vai tev žēl?

6.raganina (atkal ko iebāzdama mutē): Jā, žēl. Lai katrs pats par sevi gādā.
4.raganiņa: Un es domāju -  tu man draudzene...
6.ragniņa: Draudzene vai nedraudzene, ar ēdamo tam nav nekāda sakara. Lido un pati kaut ko sameklē.  

4.raganina: Protams, ka lidošu. Ar tādām negaušām jau nav ko runāt. „Aizlido”

6.raganina: nez, vēl ēst vai jau pietiks? Soma gandrīz tukša. Bet šitais pīrādziņš uz mani tik mīlīgi skatās... Apēdīšu vēl to. (Apēd pīrādziņu un saķer vēderu) Vai! Kas tad nu? Vēderu rauj krampji. Vai, kā sāp! Palīgā, palīgā!

„Salido” visas raganas. Cita caur citu: Kas noticis? Kas te tā kliedz? Vai kāda nelaime? Kam vajag palīdzēt? Ko mums vajag darīt?
6.raganiņa (žēli): Man vēders plīst pušu. Un krampju velk. Un sāp.

3.raganiņa: Tas tāpēc, ka tu tik daudz ēd.

4.raganiņa: Un ne ar vienu nedalies.

6.raganina: Vai, kā man sāp!

Uznāk Vecā ragana: Kas te atkal par briesmīgu traci? Kas man neļauj mierīgi atpūsties?

1.raganina: Viņai sāp vēders.

2.raganiņa: Tāpēc viņa tik briesmīgi kliedz.

Vecā ragana: No kā tev sāp vēders? Vai esi ko nelabu ieēdusi?

3.raganina (rādīdama somu): Pārāk daudz laba viņa ir ieēdusi. Re, soma tukša. Bet bija piebāzta.

Vecā ragana: Nu te tikai vienas drapēs. Mans suņuburkšķu uzlējums. (5.raganai) Ej, meit, atnes to lielo pudeli.
6.raganiņa: Nē, tikai ne to! Tikai ne suņuburkšķu uzlējumu!
Vecā ragana: Tu gribi te līdz rītam bļaustīties un mocīties?

6.raganiņa: Bet vai citu drapju nav?

Vecā ragana: Ir. Citai reizei. Vajag mazāk ēst.

5.raganiņa atnes lielu zāļu pudeli un lielu karoti. Vecā ragana ielej un dod 6.raganiņaI: Še nu! Labākās drapes!

6.raganiņa krata galvu un ar rokām aizspiež muti.
Vecā ragana: Tāda kā mazs bērns! Rokas nost! Muti vaļā! Es tev pavēlu!

6.raganiņa paklausa un Vecā ragana ielej viņai mutē zāles. 6.raganina skurinās un vaibstās. 

4.raganiņa (6.raganiņai): Tagad tu zināsi, kā tas ir- ar citiem nedalīties.

3.raganina (tāpat): Nevajadzēja būt tik skopai.

6.raganiņa: Labi, labi, es jau visu sapratu. Vairāk tā nedarīšu. Kaut nu tik tas vēders pārstātu!

Vecā ragana: Aizvediet viņu uz mūsu sūnu midzenīti, lai drusku atlaižas. Bet jūs pārējās – pie darba! Vēl nakts nav galā. Paņem zāļu pudeli un aiziet. 2. Un 4.ragniņa aizved sesto.
1.raganina: Nu, māsiņas, vai labo darbu jau daudz?

3.raganiņa: Gana, gana, Šonakt mums jāuzvar.

5.Klau, vai drīz jau nebūs brīdis, kad klāt būs mūsu melnie kundziņi? Tad gan mēs varēsim izamzierēties un izballēties!
3.raganiņa: Man gan tie mūsu velnēni nemaz vairs nepatīk. Es labāk skatos uz zemes puišiem.

1.raganiņa: Vai tad tā drīkst?

3.raganiņa: Nezinu. Bet sirdij jau nepavēlēsi.

5.raganiņa: Bet šonakt gan vēl nelauz doto solījumu, citādi tavs elles kungs būs nelaimīgs un izmisis.

3.raganiņa;Lai notiek. Šonakt vēl viss pa vecam. Bet tikai šonakt.
I daļas beigas

II daļa

Visas sešas raganiņas, ar līgavas plīvuriem galvā, ar cauruli te pie auss, te pie mutes ar kaut ko sarunājas pazemē.

Raganiņas (cita caur citu): Mīļais! Es pēc tevis tā esmu noilgojusies! Vai tiešām nekādi nevar tikt šurp? Es arī par tevi vien domāju. Kas tā par Jāņu nakti bez tevis? Nē, tu man es vienīgais. Jā, es būšu tev uzticīga. Jā, es gaidīšu. Žēl, ļoti žēl.  man tur neieskaties kādā velnenē!  Tiksimies citu gadu! Un tad noteikti svinēsim kāzas!

Uznāk Vecā ragana: Nu, kādas ir ziņas? Vai tad  tiešām velnēni šonakt netiek pie mums?

1.raganiņa: Nē. Cilvēki sakūruši ugunskuru taisni tai vietā, kur  viņiem jānāk virszemē.
2.raganiņa: Un dzīvā ugunī pat velns nelīdīs.

Vecā ragana: Tad jau šonakt no kazām nekā.

4.raganiņa: Jā, nekā.

Vecā ragana: Ņemiet tad tos plīvurus nost un labi noslēpiet, lai citu gadu būtu ko uzlikt.

Raganiņas izklīst kur kurā.

Vecā ragana: Jā, žēl, žēl, ka šonakt tādas izpriecas izjuka. Nu atkal jāgaida vesels gads.

3.rananiņaatgriežas pirmā: Vai drīkst vienu jautājumu?

Vecā ragana: Prasi, man bērns.

3.raganiņa; Vai es drīkstu ar velna kungu neprecēties?

Vecā ragana: Kāpēc?

3.raganiņa: Man viņš nepatīk. Un viņš nelabi ož. Pēc sēra.

Veca ragana: Ko tad tu – vecās meitās gribi palikt?

3.raganiņa (samulsusi): Nē, es gribu iemīlēties n precēties ar zemes puisi. Un audzināt zemes bērnus.
Vecā ragana: Kur tev tādas dumas domas galvā nākušas?

3.raganiņa: Es šonakt redzēju, cik laimīgi ir cilvēki. Un kā viņiem deg acis, vienam uz otru skatoties. Velnēns nekad tā uz mani nav skatījies. U viņš nekad mani neņems pie rokas un nevedīs meklēt papardes ziedu.

Veca ragana: Toties tev priekšā būs mūžība.

3.ragana; Man nevajag mūžības. Es gribu laimi, kaut īsu, tūlīt un tepat.

Vecā ragana: Nezinu gan, vai raganiņa var kļūt par parastu meitu. Tā manā mūžā vēl nav gadījies. Būs jāpaskatās vecās grāmatās.

3.raganiņa;Paskaties gan, lūdzu! Es gribētu pārvērsties, kamēr vēl gaismiņa nav uzaususi.

Vecā ragana bubinādama aiziet: Ak, še jaunieši! Vienmēr ar saviem untumiem.

Uznāk 1.raganiņa: Tu te viena?

3.raganiņa; Jā. Māsiņ, es esmu tik laimīga? Vecā ragana solīja paskatīties, vai es varu kļūt par parastu meiteni un iemīlēties.
1.raganiņa: Vai tad tev nebūs žēl no mums šķirties?

3.raganiņa; Būs gan. Bet zemes dzīve ir tik skaista! Es to gribu izdzīvot arī Jāņu naktī. Un galvenais – mīlēt, mīlēt!
1.raganiņa: Gluži sajukusi ar to savu mīlestību! Vai tavs melnais kundziņš to zina?
3.raganiņa: Nē. Vēl neesmu pateikusi.

1.raganiža: Pasaki gan. Citādi velna kungs paliks viens un nelaimīgs. Aiziet.

3.raganiņa (paņemdama cauruli): Nu ko, jāsaņemas un jāpasaka, kā ir. (paņem cauruli un pieliek pie zemes, runā un klausās): Sveiki! Te vēlreiz es. Vai Georgu varētu palūgt? Sveiks, Georg, man tev kas jāsaka. Tev man ari? Man sākt? Labi. Piedod, bet es vairs negribu būt par raganu u ar tevi precēties. Nē, nē, tu esi jauks un mīļš velna kungs, bet es gribu dzīvot zemes dzīvi un zemes mīlestību. Ko? Tu  mani atlaid? Tev arī cita iecerēta? Paldies, paldies, tu esi labs draugs. Visu labu. Lai tev veicas.
Uznāk 1.raganiņa: Nu ko? Izrunājies?

3.raganiņa (priecīgi): Jā, Jā! Viņš mani atlaida.
1.raganiņa: Un nemaz nebija dusmīgs?

3.raganiņa: Nē, nemaz. Viņam pašam cita iecerēta.

1.raganiņa: Kura tad?

3.raganiņa: Viņa vēl nav mūsu pulkā. Tikai nākamajos Vasarsvētkos  viņa ietērpsies baltā palagā un nogulsies zem krūma. Tad velns viņu pārvērtīs par raganu un būs jums jauna draudzene. Un Jāņos svinēsiet kāzas.

1.raganiņa: Un ko tu darīsi nākamajos Jāņos?
3.raganiņa: Ceru, ka būšu kopā ar savu mīļoto. Kā visi jauni pāri, leksim pāri ugunskuram un iesim meklēt papardes ziedu.

1.ragana: Izklausās jauki. Bet es gan labāk palikšu raganās. Vismaz nemirstību nezaudēšu.

3.ragana: Kam man nemirstība, ja nav mīlestības? Es atdodu savu nemirstību par vienu īstu mīlas nakti.

Uznāk 5.raganiņa: Par ko, māsiņas, runājam? Vai visi labie darbi jau izdarīti?

1.raganiņa: Jā, šai naktij gana. Mums vajadzētu vinnēt. Vai tad mūsu vājiniece ar redzēta?

5.raganiņa: Dauzās kaut kur apkārt. Klau, māsiņas, vai mums šo placi nevajadzētu noslaucīt pirms pēdējās sanākšanas? Arī tas būs labs darbs

3.raganina: Lai iet.

Visas paņem slotas un sāk slaucīt. Saceļas putekļi.

1.raganiņa (šķaudot): Fū! Te tak nav ko elpot! Kā tie cilvēki var slaucīt katru dienu?

5.raganiņa (klepojot): Jā, ir traki, bez izturēsim. Kopš pērnajiem Jāņiem te neviens nav tīrījis un atkal gadu netīrīs.

1.raganiņa: Bet ja nu mēs pēc mēneša atlidotu un mazliet uzkoptu?

5.raganiņa: Nedrīkst. Še mēs varam būt tikai Jāņu naktī. 

Uznāk 6.ragana, klusi vaidēdama.
3.rganiņa: Nu, kā ir? Vēders vēl sāp?

6.raganiņa: Vēl drusku spiež, bet palidot var.

3.raganiņa: Varbūt vajadzētu vēl iedzert to suņuburkšķu ekstraktu? Es pasaukšu...

6.raganiņa: Nē! Tikai ne tās riebīgās zāles. Es tāpat te drusku atpūtīšos, gana esmu skrējusi.

1.raganiņa: Nu tad mēs tev netraucēsim. Abas ar 3.raganiņu aiziet.
6.raganiņa: Nu kas man lika tik daudz ēst? It kā velns mani būtu dīdījis. Vai, ko es runāju?! Velns taču drīkst mani dīdīt, tikai savs prāts arī vajadzīgs. Viss. Tagad vismaz mēnesi ieturēšu diētu.

No zemes apakšas atskan trokšņi un rīboņa.

Kas tas? Ā, tur velni savā nodabā līksmojas. Viņiem arī bez mums skumji tāpat kā mums bez viņiem.

Uznāk 2.raganiņa: Kas tas? Zemestrīce?

6.raganiņa: Nē jau. Tur tikai velni ballējas. Apraud, ka šonakt nesanāca kāzas.
2.raganiņa: Ka tik nu kādu māju nesagrauj..

6.raganiņa: Ūja, ūja! Priekš tā viņiem spēks par vāju. Pie mums mājas gāžas tik tad, kad cilvēks tur savu roku pielicis.

2.raganiņa: Taisnība gan. Ne viss velniem vieniem pašiem pa spēkam. Bet nu rībina gan traki.

6.raganiņa: Diez vai nac sadzērušies.
2.ragamiņa: Ko  tad šie dzer? Vai alu?

6.raganiņa: Nē, kur nu. Vīnu, tikai vīnu.

2.raganiņa: Kā tad šie pie tā tiek?

6.raganiņa:  Es īsti nezinu, bet runā ka velniem esot savs vīna vads no kāda pagraba ar vīna mučelēm.

2.raganiņa: Tad jau gan.

Uzlido Svešā ragana: Sveikas, meitenes! Kur es esmu atlidojusi? Lidinoties šurp un turp, esmu apmaldījusies.

6.raganiņa: Jā, esi gan. Lido vien prom. Te nav tev vieta.

Svešā raganiņa: Bet uz kuru pusi lai lidoju? Kur ir ziemeļi?

2.un 6.raganiņa, rādīdamas katra uz savu pusi: Tur!

Svešā raganiņa: Nesapratu. Manuprāt, ziemeļi varētu būt tur (rāda vēl citu virzienu).

2.raganiņa: Iespējams.

6.raganiņa: Var jau būt.

Svešā raganiņa: Bet kā jums te iet? Vai velni jau bija?
2.raganiņa: Esi gan tu ziņkārīga.

Svešā raganiņa: Tāpat vien apjautājos. Pie mums gan bija varenas dzīres. Un danči! Tie īpašie, ar mugurām kopā. Brangi izdejojāmies.

6.raganiņa: Tad jau labi. Lido nu vien prom. Mums te drīz būs saiets.

Svešā raganiņa: Lidošu jau lidošu, tikai spēka nemaz nav. Vai jums nav kas ēdams vai dzerams?

2.un 6.raganiņa reizē: Nē!

Svešā raganiņa: Žēl gan. (ieraugot skaitūkļus) Un kas tie par smukiem rimbuļiem?

2.raganiņa: Neaiztiec! Tie mūsu. Un Vecās raganas.

Svešā ragana: Un ko ar tiem rimbuļiem dara?

6.ragana: Ies nu tev te visus noslēpumus stāstīt. Ko dara, to dara.

Svešā ragana: Cik jūs nelaipnas! Ja pie mums atlidotu, visi izstāstītu un parādītu, un pacienātu.

2.raganiņa: Mēs apkārt nevazājamies. Mums savā lauciņā ir labi.

Svešā raganiņa: Individuālistes. Draudzēties vajag. Citādi ātri vecas paliksiet. Visiem izstāstīšu, cik jūs neviesmīlīgas. 
6.raganiņa: Ne tikai ziņkārīga, arī pļāpu taša tu esi.

Svešā raganiņa: Kāda nu esmu, tāda esmu. Ne sliktāka par jums.

2.raganiņa: Lido, lido prom! Gana te esi ošņājusies.

Svešā raganiņa: Fui, cik riebīgi tu runā! Ar jums kopā būt nav ne mazākā prieka. Es jau lidoju („Aizlido”) 

6.raganiņa: Ko viņai vajadzēja? Izpētīja te katru kaktiņu.

2.raganiņa: Jā, tāda aizdomīga likās. Varbūt noskatīja mūsu slotas?

6.raganiņa: Varbūt, varbūt. Mana slota tiešām ir izcila.
2.raganiņa: Manējā nav sliktāka. Ne par kādu naudu to neatdotu.

6.raganiņa: Būs jāpastāsta pārējām. Lai piesargās.

2.raganiņa (divdomīgi): Jā, zagļu pasaulē tagad daudz...

6.raganiņa: Ko tu man atkal par to ēdienu! Gana esmu izcietusies.

2.raganiņa: Vai pie prāta arī nākusi?

6.raganiņa: Nebrauc augumā! Pati zinu.

Uzlido 4.raganiņa: Kas tur tikko aizlidoja svilpdams pa gaisu? Vai kāda no mūsējām satrakojusies?

2.raganiņa; Nē, viena svešiniece te bija ieklīdusi. Nez ko ošņāja. Par ballīti ar velniem runāja.

4.raganiņa: Meli. Velni nekur šonakt netiek zemes virsū. Visur priekšā ugunskuri. To es skaidri zinu.

6.raganiņa: Tad ko viņa te gribēja? Nesaprotu.

4.rganiņa: Runā, ka būšot reģionālā  teritoriālā reforma. Mūs grib pievienot kaimiņu raganām. Varbūt nāca apskatīt, kā mums te dzīvojas.

2.raganiņa: To tik nē! Nekādas pievienošanas! Es par savu zemes pleķīti stāvu un krītu.

4.raganina: Ko tu tur varēsi izdarīt! Kā lejā nolems, tā būs.

2.raganina: Ek, ir nu gan neraža! Pat Jāņu nakti jādzird sliktas ziņas.

6.Īsti sliktas ziņas būs tad, ja mēs šonakt neuzvarēsim labās raganiņas. Visu gadu tad viņu kalpībā.
4.raganiņa: Vai tad galīgi neveicās ar sliktajiem darbiem?

2.raganiņa: Nu nepavisam. Gribēju noraut govīm pienu, bet netiku kūtī. Pīlādžzars priekšā. Vēl gribēju iebērt vērmeles alus mučelē, lai vairs nav dzerams. Bet tur arī ozolzaru vītnē ievīts pīlādzis. Galīgi neveicas.
4.raganiņa: Man arī gāja švaki. Gribēju izraisīt strīdu starp vīru un sievu, bet nekā – saldu alu sadzērušies, vainagiem galvās, abi tikai mīļi smaida. Nekādas kārtības.
6.raganiņa: Es vispār nevarēju pastrādāt. Es slimoju.

2. un 4.raganiņa divdomīgi saskatās.

Uznāk Vecā ragana: Drīz jau ausīs gaisma. Laiks rezultātiem. Kur tad pārējās?
2.raganiņa: Kaut kur lidinās. Pasaukt?

Vecā ragana: Jā, un labi žigli.

Raganiņas aizspurdz katra uz savu pusi.

Vecā ragana: Žēl, ka es pati vairs nekur tālu nevaru aizlidot. Ko līdz nemirstība, ja vecums pienāk tā kā tā. 

Salido visas raganiņas.

Vecā ragana: Vai visas ir klāt? Tas labi. Laiks rezumējumam. Kura sāks?
1.raganiņa: Es. Es uz pansionātu vecajiem ļaudīm aiznesu pīrādziņus, lai viņiem arī ir svētki.

Vecā raganiņa: Kur ņēmi pīrādziņus? Neba jau pati cepi.

2.raganiņa: Nē, nē. Es katrai saimniecei, kam priekšā pīrāgu grozs, mīļi palūdzu. Un kopā sanāca daudz.

Vecā ragana: Labi. Viens punkts labajām raganām (pabīda skaitīkļa kauliņu) Kura nākamā?

3.ragana: Es. Es vienai meitai alus kausā iebēru mīlas putekšņus, lai viņa laipnāk skatās uz to puisi, kurš viņā iemīlējies. Un izdevās.

Vecā ragana: Jā, tas arī ir labs darb. Ieskaitām. Nākamā.

5.raganiņa: Es pie visām kūts durvīm un alus mučelēm saspraudu pīlādža zarus, lai ļaunās ar savām burvestībām netiek klāt.

2.raganiņa (nikni): Tas nav godīgi! Tā nedrīkst!

Vecā ragana: Jā, te ir jāpadomā. Vispār pēc noteikumiem raganas nedrīkst cita citai traucēt darbā.
5.raganina: Es jau netraucēju. Viņas varēja paspēt pirmās, ja nebūtu nez kur laidelējušās apkārt. Bet nākamgad cilvēki paši zinās, kas jādara, un tad viņas nekad netiks klāt ne lopiem, ne alum, ne citam cienastam.

Vecā ragana: Tomēr šis jautājums ir strīdīgs. Es jums punktu nedošu.

Sliktās raganiņas: Urā!

Vecā ragana: Un kā veicās jums? Jums ir visas iespējas uzvarēt.

2.raganiņa: Man galīgi neveicās. Lai kur gāju, visur pīlādžzars priekšā. Viņa vainīga! (rāda uz 5.raganiņu)

Vecā raganiņa; Mieru, mieru. Es jau punktu par to noņēmu. Tālāk.

4.raganiņa: Es arī neko neizdarīju. Gribēju, lai vīrs un sieva sastrīdas, bet alus tik salds un vainīgi tā smaržo, ka nevienu ļaunu domu viņu galvas nevarēju iedabūt.

Vecā ragana: Slikti. Jums atkal nav punkta. Nu un tu? (6.raganiņai)

6.raganiņa: Es vispār neko. Es slimoju.

Vecā  ragana: Nu par to tavu slimošanu mēs vēl varētu parunāt. Bet lai jau šobrīd paliek.

Paziņoju rezultātu: ar divu punktu pārsvaru uzvar labās raganas.

1., 3. 5.raganiņa cita caur citu: Urā! Mēs uzvarējām! Uzvarējām!

2., 4. un 6. raganiņa cita caur citu: Kā tad tā! Mēs zaudējām! Nu mums būs jāpakļaujas!

Vecā ragana: Tā ja. Tagad it visā jums jāklausa labajām raganām.

1.raganina: Un pirmais uzdevums: atņemt rakstniekam slinkumu. Lai viņš pabeidz grāmatu. Cilvēki taču gaida.
3.raganiņa: Un nākamais darbiņš: visus rudzus, kas veldrē, sacelt atkal augšā. Ko saimnieks citādi rudenī bez labības darīs.

5.raganiņa: Un studentam ielieciet galvā,, ka ir jāmācās, nevis špikeri jāraksta. Un lai viņš nokārto sesiju. Sarunāts?

6.raganiņa noburkšķot: Labi, labi.

Vecā ragana: Bet tas vēl nav viss, kas jums šonakt jāzina. 3.raganiņa mūs atstāj.

2., 4. un 6. raganiņa cita caur citu: Kāpēc tā? Kas noticis? Kas nav pa prātam?

Veca ragana: Es paskatījos vecos foliantos un izlasīju, ka tas ir iespējams. Ja ragana ļoti vēlas, viņa var kļūt par parastu cilvēku.
3.raganiņa: Es ļoti, ļoti gribu!

Vecā ragana: Tikai tev jāzvēr, ka raganu zintis un burvestības aizmirsīsi uz mūžu mūžiem.

3.raganiņa: Es zvēru!

Vecā ragana: Visas dzirdēja? Tad tas arī būtu nokārtots.
Vecā ragana: Un slotu atdod pārējām raganām, lai noliek noliktavā. Gan jau vēl noderēs.  Drīz ausīs gaisma... Uh, uzraujiet vēl vienu kārtīgu raganu danci! Šādā pulkā mēs vairs nemūžam nesatiksimies.

Atkal veļas miglas vāli un atskan pa vēja aurojienam. Raganas dejo savu atvadu deju. Tai beidzoties, 3.raganiņa – nu jau vienkārši meitene – palikusi viena. Viņa stāv ar puķu vainagu galvā un Jāņu zālēm rokās. Viņai aiz muguras tālumā redzami ugunskuri un  dzirdama līgošana:
Pavadāmi Jāņu dienu

Aiz viņiemi kalniņiem.
Lai pavada Rīgas meitas

Līdz pašai jūriņai.

Ej ar Dievu, Jāņu diena,
Mēs tev skaisti pavadām.

Nāc atkal citu gadu,

Vēl skaistāki saņemsim.

Meiteni gaida puisis. Aust gaisma. Abi roku rokā dodas pie  dziestošajiem ugunskuriem.

Beigas

